31977R1251
L 146/11
JURNALUL OFÍCIAL AL UNIUNII EUROPENE
REGULAMENTUL (CEE) NR. 1251/77 AL CONSILIULUI
din 17 mai 1977
privind importurile de tărâțe, spărturi și alte reziduuri rezultate prin cernere, măcinare sau alte forme de prelucrare a cerealelor originare din Republica Arabă Egipt
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 113,
având în vedere propunerea Comisiei,
având în vedere avizul Parlamentului European (1),
întrucât Acordul de Cooperare între Comunitatea Economică Europeană și Republica Arabă Egipt și Acordul Interimar pentru aplicarea în avans a anumitor dispoziții ale Acordului de Cooperare au fost semnate la 18 ianuarie 1977;
întrucât articolul 20 din Acordul de Cooperare și articolul 13 din Acordul Interimar dispun ca, sub rezerva aplicării de către Republica Arabă Egipt a unei taxe speciale la exporturile de tărâțe, spărturi și alte reziduuri rezultate prin cernere, măcinare sau alte forme de prelucrare a cerealelor, altele decât porumb sau orez, care se încadrează la subpoziția 23.02 A II din Tariful Vamal Comun, componenta variabilă a prelevării la import să se reducă cu o valoare egală cu 60 % din media componentelor variabile de impozitare aplicate produsului vizat în cele trei luni anterioare lunii în care este fixată suma;
întrucât taxa specială la export trebuie să se reflecte în prețul de import al acestor produse în Comunitate;
întrucât, pentru a se asigura aplicarea corectă a acestor acorduri, trebuie adoptate măsuri conform cărora, la momentul importului de tărâțe, spărturi și alte reziduuri, importatorul trebuie să facă dovada faptului că taxa specială la export a fost percepută în Republica Arabă Egipt;
întrucât, în conformitate, inter alia, cu schimbul de scrisori privind articolul 20 din Acordul de Cooperare și articolul 13 din Acordul Interimar dintre Comunitatea Economică Europeană și Republica Arabă Egipt privind importul în Comunitate de tărâțe și spături originare din Republica Arabă Egipt, aceste acorduri necesită norme detaliate de punere în aplicare,
ADOPTĂ PREZENTUL REGULAMENT:
Articolul 1
Componenta variabilă a prelevării la importurile în Comunitate de tărâțe, spărturi și alte reziduuri originare din Republica Arabă Egipt, rezultate prin cernere, măcinare sau alte forme de prelucrare a cerealelor, care se încadrează la subpoziția 23.02 A II din Tariful Vamal Comun, trebuie calculată în conformitate cu articolul 2 din Regulamentul (CEE) nr. 2744/75 al Consiliului din 29 octombrie 1975 privind sistemul de import și export pentru produsele obținute din cereale și orez (2), minus o sumă echivalentă cu 60 % din media componentelor variabile de impozitare pe produsul vizat în cele trei luni anterioare lunii în care este fixată această sumă.
Articolul 2
Articolul 1 se aplică pentru toate importurile pentru care importatorul poate face dovada faptului că taxa specială la export a fost percepută în Republica Arabă Egipt în conformitate cu articolul 20 din Acordul de Cooperare și articolul 13 din Acordul Interimar.
Articolul 3
Dacă este necesar, se adoptă norme detaliate de aplicare a prezentului regulament, în special în ceea ce privește fixarea sumei cu care urmează să se reducă taxa, în conformitate cu procedura stabilită în articolul 26 din Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor în sectorul cerealelor (3).
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la intrarea în vigoare a Acordului Interimar dintre Comunitatea Economică Europeană și Republica Arabă Egipt.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 mai 1977.